L'Ajuntament de Llíria oferix una recepció a ‘Los Hispanos’
29 de abril de 2021

L'Ajuntament de Llíria ha oferit hui una recepció institucional a ‘Los Hispanos’ en l'edifici de Ca la Vila. Els integrants de la selecció espanyola d'handbol ja es troben al municipi edetà per a preparar l’encontre de la EHF EURO Cup, que els enfrontarà a Eslovàquia dissabte que ve a partir de les 21.00 hores al Pavelló Pla de l’Arc.

Els jugadors de l'equip nacional, encapçalat pel seleccionador Jordi Ribera i el capità Raúl Entrerríos, han signat en el Llibre d'Honor de l'Ajuntament de Llíria.

L'alcalde Manolo Civera ha volgut manifestar-los, en nom de la corporació municipal i de tota la ciutat, tot el seu suport de cara a este compromís esportiu, “ja que per a Llíria és un orgull rebre als flamants campions d'Europa, i estem convençuts que els 500 aficionats que podran accedir al Pla de l’Arc vibraran amb el vostre joc”.

En l'acte, també ha estat present el compositor local de la marxa ‘Los Hispanos’, Pepe Alamá, que ha fet entrega als integrants del combinat nacional de la partitura i d'un enregistrament de l'obra interpretada per la Banda Primitiva de Llíria.